DA Den Europæiske Unions Tidende CE 78/709

(2004/C 78 E/0758)

SKRIFTLIG FORESPØRGSEL E-1280/03

af María Sornosa Martínez (PSE) til Kommissionen

(4. april 2003)

Om: Ukorrekt gennemførelse af direktiv 2002/49/EF i spansk ret

Den spanske regering er i færd med at omsætte direktiv 2002/49/EF (1) om vurdering og styring af ekstern støj til national spansk ret.

Selv om fristen for gennemførelse er juli 2004, har regeringens foreløbige lovudkast allerede givet anledning til stærke protester fra borgeres og miljøaktivisters side, der finder, at regeringens lovtekst ikke opfylder direktivets målsætninger, navnlig på følgende områder:

— selv om det er et krav i direktivet, er kompetencefordelingen mellem de forskellige kompetente myndigheder på støjområdet ikke tilstrækkeligt klart defineret

— selv om det fremgår af direktivet, at der skal fastlægges tre grundlæggende støjindikatorer til anvendelse i støjkort og andre supplerende støjindikatorer, som medlemmerne selv kan træffe bestemmelse om, indeholder det foreløbige lovudkast meget lidt i den retning, idet man som fælles støjindikatorer fastlægger de tre, der dækker døgnets 24 timer (dag, aften og nat, som defineret i direktivet), men udsætter den nærmere definition af værdierne til en senere uddybning af lovgivningen

— med hensyn til definitionen af støjkort og de forskellige typer heraf (obligatorisk ifølge direktivet) overlader man også spørgsmålene om fastlæggelsen af den befolkningstæthed, der skal anvendes ved afgrænsningen af byområder, selve typerne af støjkort m.m. til en senere lovgivning

— de handlingsplaner, som er omhandlet i direktivet bilag V, optræder i lovudkastet kun som overordnede målsætninger, medens fastlæggelsen af disses minimumsindhold, som rent faktisk er omtalt i direktivet, udsættes til senere

I betragtning af, at Kommissionen både kan og bør samarbejde med medlemsstaterne om en korrekt gennemførelse af direktiverne i national ret, herunder foreslå korrektioner i perioden forud for vedtagelsen af aspekter, som kan være mangelfulde, bedes den oplyse følgende:

Agter den at gribe ind i proceduren for gennemførelse af direktiv 2002/49/EF med henblik på at korrigere de aspekter af det spanske lovudkast, som efter alt at dømme ikke er i overensstemmelse med bestemmelserne i Fællesskabets støjlovgivning?

Svar afgivet på Kommissionens vegne af Margot Wallström

(7. maj 2003)

Kommissionen har modtaget det foreløbige lovforslag til gennemførelse i spansk lovgivning af Europa-Parlamentets og Rådets direktiv 2002/49/EF af 25. juni 2002 om vurdering og forvaltning af miljøstøj — Kommissionens erklæring i Forligsudvalget vedrørende direktivet om vurdering og forvaltning af miljøstøj samt de rapporter, som det ærede medlem har bilagt sin skriftlige forespørgsel.

Da dette foreløbige lovforslag kan forventes at blive ændret, agter Kommissionen ikke på indeværende tidspunkt at udtale sig herom. Den kan kun afvente den officielle meddelelse om gennemførelsesforanstaltningerne til direktivet.

Kommissionen står til de spanske myndigheders rådighed for om nødvendigt at yde dem bistand med henblik på vedtagelse inden den 18. juli 2004 af gennemførelsesforanstaltningerne. Kommissionen skal som bekendt holdes informeret om gennemførelsesprocessen.

(1) EFT L 189 af 18.7.2002, s. 12.